ญี่ปุ่นเผยดัชนีความเชื่อมั่นผู้บริโภคเดือนก.ย.เพิ่มขึ้นสูงสุดในรอบ 3 ปี
ญี่ปุ่นเผยดัชนีความเชื่อมั่นผู้บริโภคเดือนก.ย.เพิ่มขึ้นสูงสุดในรอบ 3 ปี
4 ต.ค. 2559

สำนักงานคณะรัฐมนตรีญี่ปุ่น เปิดเผยว่า ความเชื่อมั่นผู้บริโภคญี่ปุ่นปรับตัวสูงขึ้นติดต่อกันเป็นเดือนที่ 2 ในเดือนก.ย. และสูงสุดในรอบ 3 ปี ขณะที่สภาพแวดล้อมการจ้างงานก็มีทิศทางดีขึ้น
โดยดัชนีความเชื่อมั่นของครัวเรือนที่มีสมาชิก 2 คนขึ้นไป อยู่ที่ 43.0 ซึ่งเป็นระดับสูงที่สุดนับตั้งแต่เดือนก.ย. 2556 และเพิ่มขึ้น 1.0 จุดจากเดือนส.ค. อย่างไรก็ตาม ดัชนีที่ต่ำกว่า 50 บ่งชี้ว่า ผู้บริโภคที่มีมุมมองเป็นลบต่อเศรษฐกิจนั้น มีจำนวนมากกว่าผู้ที่มีมุมมองเป็นบวก
ทั้งนี้ ทางสำนักงานฯ ได้ยกระดับการประเมินพื้นฐานเป็นครั้งแรกนับตั้งแต่เดือนพ.ย. โดยระบุว่า ความเชื่อมั่นผู้บริโภคกำลังส่งสัญญาณกระเตื้องขึ้น จากก่อนหน้านี้ที่ประเมินว่า ความเชื่อมั่นผู้บริโภคอยู่ในระดับคงที่
ขณะที่องค์ประกอบทั้ง 4 ประการของดัชนีล้วนปรับตัวดีขึ้น โดยมุมมองของผู้บริโภคที่มีต่อสภาพการจ้างงาน ปรับตัวขึ้น 1.7 จุด สู่ระดับ 46.2
สำนักข่าวเกียวโดรายงานว่า การสำรวจความเชื่อมั่นผู้บริโภคจัดทำขึ้นเมื่อวันที่ 15 ก.ย. ครอบคลุม 8,400 ครัวเรือน รวมถึงครัวเรือนที่มีสมาชิกคนเดียว โดยได้รับคำตอบที่สมบูรณ์จากกลุ่มคนดังกล่าวจำนวน 5,509 ครัวเรือน หรือ 65.5%